РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број: 06-2/273-13

05. јул 2013. године

Б е о г р а д

З А П И С Н И К

22. СЕДНИЦЕ ОДБОРА ЗАРАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 05. ЈУЛА 2013. ГОДИНЕ

 Седница је почела у 13, 05 часова.

 Седницом је председавала Милица Дроњак, председница Одбора.

 Седници су присуствовали чланови Одбора: Катица Вијук, Миланка Јевтовић Вукојичић, Љиљана Миладиновић, Мирјана Драгаш, Љиљана Лучић, Ранка Савић, Иван Бауер, као и заменици чланова: Бранка Каравидић (Јована Јоксимовић) и Весна Јовицки (Саша Дујовић).

 Седници нису присуствовали чланови Одбора: Мирослав Маркићевић, Александар Радојевић, Александар Пејчић, Сања Чековић, Славица Савељић и Душица Морчев, као ни њихови заменици.

 Седници је поред чланова Одбора, присуствовала и Бојана Божанић, народна посланица.

 Седници је присуствовао Зоран Милошевић, помоћник министра рада, запошљавања и социјалне политике.

 На предлог председнице Одбора, усвојен је следећи

Д н е в н и р е д:

1. Разматрање Предлога закона о измени Закона о пензијском и инвалидском осигурању, у појединостима,
2. Разматрање представки и предлога грађана и

 3. Разно.

 Пре преласка на разматрање утврђеног дневног реда, усвојен је без примедби записник 21. седнице Одбора, одржане 01. јула 2013. године.

 Прва тачка дневног реда **– Разматрање Предлога закона о измени Закона о пензијском и инвалидском осигурању, у појединостима**

Председница Одбора је обавестила да је једини амандман, на члан1. Предлога закона о измени Закона о пензијском и инвалидском осигурању, поднела народна посланица Бојана Божанић, са исправком, а Влада је предложила да се овај амандман одбије.

 Бојана Божанић је образлажући свој амандман, рекла да с обзиром на то да га Влада није прихватила, можда нема ни потребе да га она посебно образложи, али је истакла да је повећање од 0,5% које је изменом предложено, много мање од оног предвиђеног Законом о буџетском систему. Имајући у виду већ тежак положај пензионера, сматра да би и пензије требало увећавати у складу са растом бруто друштвеног производа. На тај начин, пораст би био већи од изменом закона предложеног. Сложила се да је штедња неопходна, али је истакла да неће смањење пензија довести до бољитка, већ нове инвестиције и привредни раст.

 У расправи су учествовали: Љиљана Лучић, Иван Бауер и Зоран Милошевић.

 Љиљана Лучић се сложила са подносиоцем амандмана, кад је у питању тежак положај пензионера. Скренула је пажњу на то да се сваке године приликом усвајања ребаланса буџета, мења начин усклађивања пензија у односу на оно како је законом уређено, а на штету пензионера. Међутим, истакла је да неће подржати амандман, јер сматра да услађивање пензија није добро везивати за бруто друштвени производ, ако је циљ заштитити њихову тренутну вредност, с обзиром на то да у периоду кризе, може лако доћи и до пада БДП-а.

 Иван Бауер се сложио са претходном говорницом, с обзиром на то да је неизвесно колики ће бруто друштвени производ бити наредне године, па би везивање усклађивања пензија за овај параметар, могло да буде и контрапродуктивно. Сматра да је можда пре усклађивање требало везати за инфлацију.

 Зоран Милошевић је поновио оно што је већ речено приликом разматрања Предлога закона у начелу. Наиме, предложена измена је искључиво техничке природе, односно, у питању је усаглашавње са чланом 7. Закона о буџетском систему. Истакао је да би се свака друга измена рефлектовала на овај закон и да је стога ово једино могуће решење.

 Одбор је размотрио амандман поднет на Предлог закона о измени Закона о пензијском и инвалидском осигурању и Народној скупштини подноси

И З В Е Ш Т А Ј

 Одбор је, у складу са чланом 164. став 1. Пословника Народне скупштине, размотрио амандман који је на Предлог закона оизмени Закона о пензијском и инвалидском осигурању, поднела народна посланица Бојана Божанић.

 Одбор је одлучио већином гласова да предложи Народној скупштини да не прихвати амандман:

 - на члан 1. са исправком, који је поднела народна посланица Бојана Божанић (7 против, 1 уздржан, 2 није гласало).

 За известиоца Одбора на седници Народне скупштине, одређена је Милица Дроњак, председница Одбора.

 Друга тачка дневног реда **– Разматрање представки и предлога грађана**

 Председница је обавестила да је Радна група Одбора за представке и предлоге грађана, прегледала пристигле притужбе и сачинила предлог дописа надлежним органима. Прелдожила је да се ови дописи, без расправе на данашњој седници, доставе надлежним органима, као и подносиоцима представки, и то: Стеву Милијашу из Батајнице, Јовану Поповићу из Ваљева, Радојици Жижи из Београда, Спортском рекреативном удружењу особа са инвалидитетом „Све је могуће“, Шућру Цамовићу из Сјенице, Мирјани Андрејевић из Београда, Браниславу Ћорићу из Пожаревца, Драгоју Вујићу из села Вртиглав, код Мионице, Томиславу Петровићу из села Плужац, код Осечине и Маји Илић из Београда.

 Одбор је једногласно прихватио поменути предлог.

 Трећа тачка дневног реда **– Разно**

 Председница је предложила да на наредној седници Одбора буду разматрани Информација о раду Министарства за период од 1. марта до 31. маја 2013. године и Предлог закона о потврђивању Споразума између Републике Србије и Канаде о социјалној сигурности. С обзиром на то да је минстар на боловању, а да се ближе годишњи одмори и да је неопходно пре тога размотрити поменуте документе, упитала народне посланике да ли су сагласни да се информација о раду Министарства стави на дневни ред и размотри уз присуство државних секретара Министарства, уколико министар не буде могао да дође наредне недеље, са чиме се Одбор сложио.

 Мирјана Драгаш је рекла да је Одбор у ванредним околностима, као што је болест министра, властан да прихвати разматрање тромесечне информације о раду, ако чланови Одбора тако одлуче.

 Седница је завршена у 13, 35 часова.

 СЕКРЕТАР ПРЕДСЕДНИЦА

 Жужана Сич Леви Милица Дроњак